钦定古今图书集成/理学汇编/学行典/第063卷 > 《述志赋》元·胡天游
## 钦定古今图书集成/理学汇编/学行典/第063卷 > 《述志赋》元·胡天游

“繄余生之碌碌兮，承祖考之馀辉。方髫年而志学兮，
思踵武于前徽。何中道之屯蹇兮，终抱志而莫展。”霜
毛飒以垂领兮，惧五十而无闻。挟遗编以私淑兮，庶
弗坠于斯文。嗟蚩蚩之世俗兮，纷贱目而贵耳。顾区
区之鲁人兮，尚弗知乎尼父。青黄眩而莫分兮，美恶
混而相同。计微功于《呻诵》兮，希速化于颛蒙。朝卑辞
以致币兮，夕怠色而忘礼。群飞点而玉涴兮，众口哆
侈而金毁。毛嫱靓立而自扬兮，曾不申乎蹇修。抱双
璧以行媒兮，反效鞠局而卑是求。谓骅骝为下乘兮，
以款段为疾足。采凫茨于道周兮，登碔砆于犀椟。般
纷纷其得志兮，长裾曳地济济而相望。俛争食于鸡
鹜兮，仰阔视而扬扬。余方索居孑立而无与俦兮，聊
逍遥乎林下。睇浮云以舒啸兮，倚翠竹而为伍。崇缤
纷其枳棘兮，时览德而踟蹰。哂饥鸢之疾盼兮，攫腐
鼠而吓余。龙门崒嵂以干云兮，亦何往而不我阶。彼
瞡瞡之蛙黾兮，夫岂入于我怀。阿容媚世以希宠灵
兮，诚有识之所嗤。使余为倚市之倡兮，孰与夫空谷
而幽居？抚青萍以自珍兮，曰有待夫知己。傥千金而
非吾徒兮，宁挂壁而无齿。惟圣贤之莫遇兮，亦皇皇
而西东。矧吾人之数奇兮，敢背道而愠穷。韪达观之
无不可兮，付出处于流欻。苟素志其靡违兮，又何伤
乎蹙额？正余冠之崔嵬兮，理余瑟之铿锵。良时讵不
可再得兮，姑从容而徜徉。